Helsinki ottaa kuohuntaa aiheuttaneet terassiohjeensa vielä kerran käsittelyyn. Joukko ravintoloita uhkasi jättää terassit avaamatta kesällä uusien ohjeiden takia.

Helsinki ottaa paljon parjatut terassiohjeensa uuteen käsittelyyn.

Yli 130 ravintolaa uhkasi viime viikolla, että terassit pysyvät ensi kesänä suljettuna, jos kaupunki ei lievennä vaatimuksiaan yhtenäisestä ilmeestä kalustuksessa ja aurinkovarjoissa.

Rakennusviraston mukaan ravintolat pillastuivat turhaan, sillä valtaosa säännöistä on jo entuudestaan tuttuja.

Yleisten töiden lautakunta päätti kuitenkin tiistain kokouksessaan, että ohjeiden mahdolliset puutteet ja muutostarpeet selvitetään, minkä jälkeen asia tuodaan tarvittaessa uudelleen päätettäväksi.

Pyrkimys pois nyrkkeilykehästä

Eri virastojen välisissä ohjeissa on ollut ristiriitaisuuksia, myöntää lautakunnan puheenjohtaja Jarmo Nieminen (kok.).

- Tässä pitäisi jotenkin päästä sellaiseen tulokseen, ettei kaikki olisi kuin nyrkkeilyhäkin nurkissa miettimässä mitä toisella puolella tehdään. Viranomainen sanoo, että asia on väärinymmärretty ja yrittäjätaho sanoo että he aloittavat boikotin, niin ollaanhan siitä aika eri planeetoilla. Selvää on, että viestintä ei ole onnistunut tässä asiassa.

Niemisen mukaan tärkeintä on nyt selvittää mikä loppujen lopuksi on oikea ongelma ja mikä tarinaa.

- Jos olemme tehneet oikeasti huonoja päätöksiä, ne pitää pystyä myös korjaamaan.

Jo tehdyt sopimukset syyniin

Hänen mukaansa asia on kuitenkin hankala, sillä uusilla ohjeilla on ehditty tehdä jo noin 30 terassisopimusta.

- Lakimiehet joutuvat miettimään, että miten näiden kanssa nyt tehdään. Se saattaa olla heille kilpailuetu, kun ovat jo lähdössä näillä ehdoilla terasseja pystyttämään.

Hän myös toivoo, että yrittäjät olisivat kertoneet tyytymättömyydestään ennen asian päättämistä viime keväänä.

- Kaikki oli viime keväänä tyytyväisiä. Löydettiin hinnoittelussa kompromissiratkaisu ja kaikki ilmoittivat tyytyvänsä siihen. Tehtiin päätös eikä kukaan valittanut. Tässä on jokaisen tahon syytä nyt katsoa peiliin.